बिजनेस स्टैंडर्ड - नित्यांक इन्फ्रा से कथित जुड़ाव पर जी एंटरटेनमेंट ने दिया स्पष्टीकरण
नित्यांक इन्फ्रा से कथित जुड़ाव पर जी एंटरटेनमेंट ने दिया स्पष्टीकरण
बीएस संवाददाता / मुंबई 01 27, 2019
जी एंटरटेनमेंट एंटरप्राइजेज लिमिटेड (जेडईईएल) ने बीएसई को भेजे नोटिस के जरिए स्पष्ट किया है कि कथित लेनदेन के साथ उसका कोई जुड़ाव नहीं है, जैसा कि मीडिया रिपोर्ट में बताया गया है। पिछले हफ्ते द वायर की एक रिपोर्ट में कहा गया था कि जेडईईएल की प्रवर्तक एस्सेल समूह और नित्यांक इन्फ्रापावर के बीच जुड़ाव है। नोटबंदी के बाद संदिग्ध जमाओं के चलते नित्यंक इन्फ्रापावर की जांच की गई। कंपनी ने कहा कि एस्सेल समूह ने मीडिया प्लेटफॉर्म के खिलाफ कानूनी मुकदमा दर्ज कराया है। कंपनी ने कहा है कि इस प्लेटफॉर्म ने एसएफआईओ की जांच और जी एंटरटेनमेंट एंटरप्राइजेज लिमिटेड के प्रवर्तकों के बीच जुड़ाव स्थापित करने की दुर्भावनापूर्ण कोशिश की है।
एक्सचेंज को भेजी सूचना में जी एंटरटेनमेंट एंटरप्राइजेज ने कहा है, एसएफआईओ की तरफ से नोटबंदी से संबंधित पूछताछ नित्यंक से जुड़ी थी और कुछ निश्चित लेनदेन से संबंधित सूचनाएं/दस्तावेजों की एसएफआईओ की तरफ से गई मांग पूरी की गई। जैसा कि पत्र में कहा गया है कि एसएफआईओ की तरफ से मांगी गई सूचना एस्सेस समूह की इकाईयों ने दी और इसके बाद कोई और जानकारी नहीं मांगी गई, ऐसे में एस्सेल समूह की इकाइयों के लिए मामला खत्म हो गया। इस संबंध में खबरें प्रकाशित होने के बाद शुक्रवार को एस्सेल समूह प्रवर्तित कंपनियों जेडईईएल और डिश टीवी में भारी गिरावट दर्ज हुई। इसके बाद एस्सेल समूह के प्रवर्तक व चेयरमैन सुभाष चंद्रा ने खुला पत्र जारी किया, जिसमें स्वीकार किया गया है कि कई इन्फ्रा परियोजनाएं नाकाम रहने और नए कारोबार के जोर न पकड़ पाने के चलते वह कर्ज में हैं। उन्होंने कहा, हमारा इरादा जेडईईएल की प्रवर्तक हिस्सेदारी बेचकर कर्ज भुगतान का है, लेकिन नकारात्मक ताकतों ने हम पर निशाना साधा, जो कामयाब होते नहीं देखना चाहते।
Keyword: zee entertainment, BSE, subhash chandra,,